DA Den Europæiske Unions Tidende C 73/15

Høringskonsulentens endelige rapport (1)

COMP/39.847 — E-BOOKS

2013/C 73/06

(1) Denne procedure omhandler visse tilfælde af påstået samordnet praksis ved salg af e-bøger til forbrugerne.

(2) Kommissionen gennemførte i marts 2011 i henhold til artikel 20, stk. 4, i forordning (EF) nr. 1/2003 (2) uanmeldt kontrol i en række forlags lokaler inden for EØS.

(3) Den 1. december 2011 indledte Kommissionen i henhold til artikel 11, stk. 6, i forordning (EF) nr. 1/2003 og artikel 2, stk. 1, i Kommissionens forordning (EF) nr. 773/2004 (3) en procedure mod fem forlag (4) og Apple Inc.

(4) Den 13. august 2012 vedtog Kommissionen i henhold til artikel 9, stk. 1, i forordning (EF) nr. 1/2003 en foreløbig vurdering af den praksis, som de fire forlag Hachette, Harper Collins, Holtzbrinck/Macmillan og Simon & Schuster samt Apple følger i forbindelse med salg af e-bøger til forbrugerne. I sin foreløbige vurdering fandt Kommissionen, at de fire forlag og Apple ved samtidigt at omlægge salget af e-bøger fra en grossistmodel til en agenturmodel baseret på de samme hovedvilkår i hele verden handlede i strid med artikel 101 i TEUF og EØS-aftalens artikel 53, da der var tale om en samordnet praksis, som havde til formål at hæve detailpriserne på e-bøger inden for EØS eller forhindre prisfald på e-bøger inden for EØS.

(5) De ovennævnte fire forlag og Apple har tilbudt at afgive tilsagn for at komme Kommissionens betænkeligheder i møde (5). Den 19. september 2012 offentliggjorde Kommissionen i medfør af artikel 27, stk. 4, i forordning (EF) nr. 1/2003 en meddelelse i Den Europæiske Unions Tidende med en sammenfatning af sagen og tilsagnene og en opfordring til interesserede tredjeparter til at fremsætte bemærkninger til forslaget (6). Markedstesten har bekræftet, at Kommissionens konkurrencebetænkeligheder vil være imødekommet med disse tilsagn.

(6) Kommissionen har i den beslutning, som den har truffet i henhold til artikel 9, stk. 1, i forordning (EF) nr. 1/2003, gjort de fem virksomheders tilsagn bindende for dem og konkluderet, at den i lyset af de fremsatte tilsagn ikke længere har nogen grund til at gribe ind, og at proceduren derfor i denne sag bør afsluttes.

(7) Pearson, som er Penguin-koncernens moderselskab, har ikke tilbudt at afgive nogen tilsagn, og Kommissionen undersøger derfor stadig Pearsons praksis og dens forenelighed med artikel 101 i TEUF og artikel 53 i EØS-aftalen.

(8) Jeg har ikke modtaget nogen anmodninger eller klager fra nogen af de berørte parter i denne sag (7). På denne baggrund vurderer jeg, at de proceduremæssige rettigheder i praksis er blevet overholdt for alle parter i sagen.

Bruxelles, den 27. november 2012. Michael ALBERS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 1).

(4) De fem forlag er Hachette Livre SA, HarperCollins Publishers, L.L.C. og HaperCollins Publishers Limited, Georg von Holtzbrinck GmbH & Co. KG og Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd og Simon & Schuster Digital Sales, Inc. og Pearson Plc.

(5) De tilsagn, som de fire forlag og Apple har tilbudt at afgive, kan konsulteres på linket http://ec.europa.eu/competition/elojade/isef/case_details.cfm?proc_code=1_39847

(6) Meddelelse fra Kommissionen i henhold til artikel 27, stk. 4, i Rådets forordning (EF) nr. 1/2003 i sag COMP/39.847/E-BOOKS (meddelt under nummer C(2012) 6552) (EUT C 283 af 19.9.2012, s. 7).

(7) I henhold til artikel 15, stk. 1, i afgørelse 2011/695/EU kan parter, som under proceduren tilbyder at afgive tilsagn i medfør af artikel 9 i forordning (EF) nr. 1/2003, på et hvilket som helst tidspunkt under proceduren henvende sig til høringskonsulenten for at sikre sig, at de på effektiv vis kan udøve deres proceduremæssige rettigheder.